ტომას მარშალი

ტომას რაილი მარშალი (ინგლ. Thomas Riley Marshall, დ. 14 მელახი, 1854 — ღ. 1 მანგი, 1925) — ამერიკალი პოლიტიკოსი, ააშ-იშ ვიცე-პრეზიდენტი 1913-1921 წანეფს, ვუდრო უილსონიშ ადმინისტრაციას.

გურაფულენდჷ უობაშიშ კოლეჯის, ნამუთ 1873 წანას გათუ. გურაფაშ თებაშ უკულ, მარშალს უღუდჷ წჷმოძინელი იურიდიული კარიერა. მარშალქ პოპულარობა მიპალუ ორატორული ნიჭით დო იუმორით. 1908 წანას თიქ გიშაგორილქ იჸუ ინდიანაშ გუბერნატორო. 1912 წანას დემოკრატიული პარტიაშ საპრეზიდენტო კანდიდატიქ, ვუდრო უილსონქ მარშალი ვიცე-პრეზიდენტობაშ კანდიდატო ქჷმწარინუ. ვიცე-პრეზიდენტობაშ ბორჯის მარშალი ადვოკატირენდჷ ამერიკაშ ნეიტრალიტეტიშ პოლიტიკას მაართა მოსოფელიშ ლჷმაშახ პერიოდის (ნამუსჷთ უკულ ნარღენდჷ). მაართა მოსოფელიშ ლჷმაშ თებაშ უკულ, მარშალქ ხუჯი დუკინჷ ამერიკაშ კათინს ერეფიშ ლიგას. 1919 წანას უილსონქ ინსულტუ მიღუ დო პარალიზაფილო გინირთჷ. თარობაშ კაბინეტიშ ახვამილაფეფს მარშალი ხემანჯღვერენდჷ, მარა თის მუთუნნერი სერიოზული გინოჭყვიდუა ვემუღებჷ. 1920 დო 1924 წანეფს მარშალი მირჩქინუაფუდჷ შანულამი საპრეზიდენტო კანდიდატო, მარა თის პრეზიდენტობაშ ამბიცია ვაუღუდჷ.

ლიტერატურა
 ენციკლოპედია ბრიტანიკა

კატეგორია:დუნაბადი 1854
კატეგორია:ნაღურა 1925
კატეგორია:ამერიკალეფი
კატეგორია:ამერიკალი პოლიტიკოსეფი
კატეგორია:ინდიანაშ გუბერნატორეფი
კატეგორია:ააშ-იშ ვიცე-პრეზიდენტეფი